Predkladacia správa

Návrh zákona o vyšších súdnych úradníkoch a o zmene a doplnení niektorých zákonov predkladá Ministerstvo spravodlivosti SR na základe Plánu legislatívnych úloh vlády Slovenskej republiky na rok 2002.

Základným zámerom predkladaného návrhu zákona je zrýchlenie a zefektívnenie súdneho konania bez ujmy na ústavnosti a zákonnosti jeho priebehu a zároveň odbremenenie sudcov tak, aby sa vo svojej činnosti mohli viac sústrediť na rozhodovanie vo veci samej ako na technickú a formálnu stránku veci. K naplneniu tohto cieľa by mal slúžiť práve novozriadený inštitút vyššieho súdneho úradníka.

Inštitút vyššieho súdneho úradníka je dobre známy v mnohých európskych krajinách, kde sa trvalo osvedčuje. Ich činnosť sa stala pre chod súdov nepostrádateľná. Pri vymedzení postavenia  a pôsobenia vyšších súdnych úradníkov sa vychádzalo zo skúseností z Rakúska a Nemecka, ale predovšetkým z právnej úpravy, ktorá sa  osvedčila v Českej republike.

Vyšší súdny úradník bude oprávnený vykonávať v rozsahu ustanovenom týmto zákonom  úkony súdu v občianskom súdnom konaní a v trestnom konaní, ktoré spočívajú v rozhodovaní, len na základe písomného poverenia predsedu senátu alebo samosudcu určeného rozvrhom práce a úkony súdu v občianskom súdnom konaní a v trestnom konaní, ktoré nespočívajú v rozhodovaní, na základe rozvrhu práce.

Poverenie sudcu sa v zmysle čl. 142 Ústavy SR  vyžaduje pri úkonoch rozhodovacej povahy. Predseda senátu príp. samosudca má právo ovplyvniť vykonávanie úkonov súdu vyšším súdnym úradníkom  prostredníctvom písomného pokynu, ako má byť úkon uskutočnený. Tento pokyn je pre vyššieho súdneho úradníka záväzný. Záväzný pokyn nepripadá do úvahy, ak pôjde o úkon vyššieho súdneho úradníka, ktorý spočíva v rozhodnutí. Tu sa rešpektuje zásada nezávislosti a viazanosti zákonom.

Zriadenie inštitútu vyššieho súdneho úradníka bude mať dopad na štátny rozpočet. Prostriedky potrebné na uvedenie zákona do praxe sú vyčlenené v štátnom rozpočte na rok 2002. 

Vzhľadom na povahu predloženého návrhu zákona nebolo potrebné prerokovanie  v Rade hospodárskej a sociálnej dohody  Slovenskej republiky.

Predložený materiál bol zaslaný ma medzirezortné pripomienkové konanie. Pripomienky nezaslali ku dňu ukončenia prác na návrhu uvedené subjekty:  Inštitút pre aproximáciu práva, Krajský súd Prešov, Vyšší vojenský súd Trenčín, Národná asociácia sudkýň Slovenska, Slovenská únia nezávislého súdnictva, Slovenská advokátska komora, Komora komerčných právnikov SR, Slovenská komora exekútorov, Právnická fakulta UK, Právnická fakulta UPJŠ, Právnická fakulta TU a Právnická fakulta UMB.

V predloženom návrhu sú zapracované pripomienky a odporúčania Legislatívnej rady vlády Slovenskej republiky, ktorá ho prerokovala 26.februára 2002.